**ACTA JURAT PREMIS FAD PENSAMENT I CRÍTICA 2014**

El jurat del premi FAD Pensament i Crítica 2014 considera molt positiva la multiplicitat de propostes rebudes, tant pel que fa a la temàtica com al format i els suports.

Algunes obres, no obstant això, no han estat preses en consideració per no ajustar-se a les bases de la convocatòria: per problemes de cronologia, per ser inèdites o per no estar vinculades directament a l’àmbit del pensament i la crítica arquitectònica.

El jurat, a més, vol fer constar la reducció sensible d’obres rebudes en aquesta edició, probablement fruit de la greu crisi en la qual es troba el món editorial en el seu conjunt.

Els criteris segons els quals s’ha efectuat la selecció han estat: l’originalitat, el nivell de reflexió cultural i d’aprofundiment en les temàtiques, el rigor metodològic, i els aspectes innovadors dintre d’un concepte de cultura arquitectònica aliena a les barreres disciplinars.

El jurat, després de diverses reunions, decideix seleccionar les obres següents com a finalistes:

João Cepeda, *Nadir Afonso arquitecto* (Caleidoscópio/Fundação Nadir Afonso)

VV.AA., *Leprosaria Nacional. Modernidade e Ruína no Hospital-Colónia Rovisco Pais* (Dafne Editora)

Juan Domingo Santos, *La tradición innovada.* *Escritos sobre regresión y modernidad* (Fundación Caja de Arquitectos)

Nieves Fernández Villalobos, *Utopías domésticas. La casa del Futuro de Alison y Peter Smithson* (Fundación Caja de Arquitectos)

*Acústica visual. La modernidad de Julius Shulman*, documental dirigit per Eric Bricker (Fundación Caja de Arquitectos)

*rita\_Revista Indexada de Textos Académicos*, núm. 1 (Red Fundamentos)

Després de la discussió a l’entorn de les obres esmentades, es decideix atorgar dues mencions a:

VV.AA., *Leprosaria nacional. Modernidade e Ruína no Hospital-Colónia Rovisco Pais*, com a exemple significatiu de les edicions dutes a terme en la col·lecció «Equações de Arquitectura», de Dafne Editora, en les quals s’evidencia una rigorosa aproximació interdisciplinar i una aportació extraordinària de documents originals.

*rita\_Revista Indexada de Textos Académicos*, per la combinació de temes d’interès actual i estudis històrics, la seva selecció ponderada, la serietat dels articles i la qualitat de l’edició.

Finalment, es decideix concedir el premi FAD Pensament i Crítica 2014 ex aequo a les obres següents:

Juan Domingo Santos, *La tradición innovada.* *Escritos sobre regresión y modernidad*, pel seu enfocament transdisciplinar a l’hora d’abordar el problema de la creativitat arquitectònica a partir de repensar els modes de trobada entre tradició i modernitat, per a la qual cosa recorre a exemples i casos d’estudi singularment ben escollits, que posen de relleu els contactes entre l’arquitectura i altres àmbits de la cultura contemporània.

Nieves Fernández Villalobos, *Utopías domésticas. La casa del Futuro de Alison y Peter Smithson*, per ser una anàlisi detallada de la genealogia i del context històric del peculiar laboratori domèstic dels Smithson des de punts de vista interdisciplinars suggerents i mitjançant l’examen rigorós de tot el bagatge de referències emprat, tot fent interactuar de manera excel·lent fonts heterogènies.

Juan Calatrava Antonio Pizza Moisés Puente

Barcelona, 14 de maig de 2014